Virallinen lehti nro C 150 , 19/05/1997 s. 0066



A4-0074/97 Päätöslauselma Euroopan atomienergiayhteisön ja Amerikan yhdysvaltojen välisestä yhteistyösopimuksesta ydinenergian rauhanomaisesta käytöstä (C4-0264/96) Euroopan parlamentti, joka - ottaa huomioon perussopimuksen (( EYVL 17, 19.3.1959, s. 309 (erityispainos T, 11, nide 1, s. 5))), yhteistyösopimuksen (( EYVL 17, 19.3.1959, s. 312)) ydinenergian rauhanomaisesta käytöstä sekä Euratomin ja Yhdysvaltain 11. kesäkuuta 1960 tekemän muutoksen täydentävään yhteistyösopimukseen (( EYVL L 139, 22.5.1974, s. 24 (erityispainos T, 11, nide 2, s. 10))), - ottaa huomioon aikaisemmat päätöslauselmansa . 7. huhtikuuta 1992 hallitusten välisen konferenssin tuloksista (( EYVL N:o C 125, 18.5.1992, s. 81)), . 29. syyskuuta 1994 ydinaineen laittomasta kaupasta (( EYVL N:o C 305, 31.10.1994, s. 78)), . 16. maaliskuuta 1995 Euratomin ja Yhdysvaltain välisestä ydinenergiayhteistyötä koskevasta sopimuksesta (( EYVL C 89, 10.4.1995, s. 139)), . 5. huhtikuuta 1995 ydinaseiden leviämisen estämistä koskevasta sopimuksesta järjestetystä konferenssista (( EYVL N:O C 109, 1.5.1995, s. 41)), . 17. toukokuuta 1995 Euroopan unionista tehdyn sopimuksen toimivuudesta hallitusten välisen konferenssin kannalta - unionin täytäntöönpano ja kehittäminen (( EYVL N:o C 151, 19.6.1995, s. 56)), . 13. maaliskuuta 1996 i) hallitusten välisen konferenssin koollekutsumisesta ja ii) mietintäryhmän työskentelyn arvioimisesta sekä Euroopan parlamentin ensisijaisista poliittisista tavoitteista hallitusten välisessä konferenssissa (( EYVL N:o C 96, 1.4.1996, s. 77)), . 27. maaliskuuta 1996 radioaktiivisten jätteiden kuljetuksesta (( EYVL C 117, 22.4.1996, s. 12)), . 4. heinäkuuta 1996 komission tiedonannosta neuvostolle ja Euroopan parlamentille ydinaineiden ja radioaktiivisten materiaalien laittomasta kaupasta (( EYVL C 211, 22.7.1996, s. 15)), - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön ja taloudellisten ulkosuhteiden valiokunnan lausunnon (A4-0074/97), A. kauhistuneena siitä, että se on joutunut ja joutuu toimimaan ristiriitaisessa tilanteessa, jossa Euroopan unionista tehty sopimus on lisännyt Euroopan parlamentin valtuuksia monilla aloilla, mukaan lukien energiapolitiikan tietyt ulottuvuudet, mutta että sopimuksen sisältämää demokraattista lähestymistapaa ei vielä sovelleta Euratomin perustamissopimuksen yhteydessä, B. katsoo, että komission ja neuvoston olisi annettava parlamentille paremmin tietoa ja mahdollistettava sen osallistuminen menettelyihin sekä Yhdysvaltojen ja Euratomin välistä sopimusta koskevien sopimusneuvottelujen että sen jälkeisten vastaavien tapausten osalta Euroopan unionista tehdyssä sopimuksessa olevien asianmukaisten tavoitteiden ja mahdollisuuksien sekä parlamentin sen osallistumisesta EU:n energiapolitiikan kaikkiin kysymyksiin vahvistamien kantojen mukaisesti, C. katsoo, että Euroopan parlamentti ei ole voinut osallistua rakentavasti tarkasteltavana olevan sopimuksen valmisteluun, vaikka se olisi ollut tärkeää transatlanttisten suhteiden kestävälle, harmoniselle ja tasapainoiselle kehitykselle ja demokratian pelisääntöjen mukaista, D. korostaa sitä, että vähäinen parlamentaarinen osallistuminen Euratominperustamissopimuksen mukaisiin menettelyihin jatkuu suurimmassa osassa tapauksista, joista selkeänä esimerkkinä mainittakoon erot parlamentin osallistumisen ydinturvallisuutta koskevan tutkimuksen neljännelle puiteohjelmalle tarkoitettujen varojen jakamiseen (1254 miljoonaa ecua) ja parlamentin osallistumisen muuta kuin ydinenergiaa koskevaan tutkimukseen tarkoitettujen varojen jakamiseen (984 miljoonaa ecua) välillä, E. ottaa huomioon näiden kokemusten valossa ja Euratomin perustamissopimuksen tulevaa yhdentämistä Euroopan unionista tehtyyn sopimukseen odotettaessa, että parlamentin on oltava valppaana varmistaakseen, että sille annetaan riittävästi tietoa ja se otetaan mukaan ulkoisten ydinsuhteiden tämänhetkiseen ja tulevaan kehitykseen, F. vahvistaa sitoutumuksensa sen varmistamiseen, että sen aikaisemmin edellä mainitussa 7. huhtikuuta 1992 antamassa päätöslauselmassa ja 13. maaliskuuta 1996 antamassa päätöslauselmassa esittämät kannat, jotka koskevat EHTYn ja Euratomin perustamissopimuksien yhdentämistä Euroopan unionista tehtyyn sopimukseen, otetaan huomioon Euroopan unionista tehtyä sopimusta tarkistettaessa, G. katsoo, että Yhdysvaltojen vuonna 1978 säätämä ydinaseiden leviämisen estämistä koskeva laki merkitsee Yhdysvaltojen lainsäädännön tiettyä ekstraterritoriaalista vaikutusta EU:n politiikkaan, koska kyseisessä laissa edellytetään, että Yhdysvaltojen tekemiin ydinyhteistyösopimuksiin sisältyy määräys Yhdysvaltojen oikeudesta hyväksyä tai olla hyväksymättä Yhdysvalloista peräisin olevan käytetyn ydinpolttoaineen lopullinen käsittely, H. katsoo, että Yhdysvallat on ryhtynyt erityisen ankariin, yksipuolisiin toimenpiteisiin viennin, huollon ja tekniikan suhteen, varsinkin kun Euroopan teollisuus on ydinalalla vielä huomattavan riippuvainen Yhdysvaltojen tavaratoimituksista ja tekniikasta, I. katsoo, että molemminpuolinen hyväksyntä ennen tiettyjen halkeamiskelpoisten aineiden käyttöä on kriittinen kysymys, koska se, että Yhdysvallat jatkuvasti valvoo Eurooppaan vietäviä tuotteita, on korvattava sisäisellä valvonnalla, J. katsoo, että vähintään 30 vuoden ajanjakso, joksi ajaksi USA on myöntänyt Euratomille 'geneerisen ohjelmallisen suostumuksen', tekisi mahdolliseksi eurooppalaisen «uudelleenkäsittelyn ja herkiksi halkeamiskelpoisiksi aineiksi muuttamisen», kuten kävi USA:n ja Japanin välisen ydinyhteistyösopimuksen yhteydessä, K. uskoo, että Yhdysvaltojen ja EU:n välisten neuvottelujen lopputulosta on arvioitava äskettäisen kehityksen perusteella, erityisesti ydinaseiden leviämisen estämiseen, ydinaineen uudelleenkäsittelyyn ja sen kuljetuksiin liittyvien kysymysten osalta, L. katsoo, että maailman poliittinen ja tekninen kehitys tekee taistelusta mahdollisia ydintoimia vastaan entistäkin tarpeellisempaa ja vaikeampaa, minkä vuoksi EU:n ja Yhdysvaltojen välisen yhteistyön perustana olevat sopimukset on saatettava ajan tasalle, M. panee merkille, että jotkut ydinsulun kannattajat varoittavat maailmanlaajuisesta 'plutoniumtaloudesta' ja ydinaseisiin soveltuvien ydinaineiden kaupallisesta leviämisestä, mitä kuvaa se tosiseikka, että vuonna 1994 Euratomin turvavalvontaan kuului keskimäärin 342 000 kiloa plutoniumia, josta kolmannes kuului USA:n ja Euratomin välisen sopimuksen sovellusalaan ja että vuoteen 2010 mennessä voidaan erottaa 545 000 kiloa plutoniumia, N. ottaa huomioon, että tämä 'plutoniumtalous' voi antaa syytä huoleen, leviämisen aiheuttamista riskeistä huolimatta, jos ammattilaisten terveydentilan ja ydinpolttoainesyklin kaikkien vaiheiden ydinturvallisuuden, mukaan lukien uudelleenkäsittely, valmistus, kuljetus, jäteveden ja jätteiden hallinta, nykyistä tasoa ei ylläpidetä, O. kannattaa edelleen edellä mainitussa 5. huhtikuuta 1995 antamassaan päätöslauselmassa olevia ensisijaisia tavoitteita, joiden mukaan on noudatettava parempaa strategiaa vaihtoehtoisten ja kestävien energialähteiden kehittämiseksi energiatarpeiden täyttämiseksi, P. katsoo, että nykyinen sopimus tulee lisäksi mahdollistamaan MOX-polttoaineen valmistuksen, Q. ottaa huomioon, että Euratomin tai kansainvälisen atomienergiajärjestön tarkastusten, tilintarkastusten ja rajoittamis- ja valvontatoimenpiteiden avulla toteuttama turvavalvonta ei mahdollista huomattavien plutoniummäärien häviämisen toteamista, R. katsoo, että kansainvälinen yleissopimus ydinaineiden fyysisestä suojelusta on riittämätön turvallisten ja keskeytymättömien kuljetusten turvaamiseksi, S. ottaa huomioon, että Euroopan tutkimusreaktorit toimivat lähinnä teollisuuden ja lääketieteen tarkoituksia varten ja ydinpolttoaineiden tarjonta ja sen synnyttämä käytetyn polttoaineen kerääntyminen useiden toimintavuosien jälkeen saattaa aiheuttaa ongelmia näiden reaktoreiden toiminnalle; T. on huolestunut siitä, että kansainvälisen atomienergiayhteisön (IAEA) kuljetusten turvallisuutta koskevien standardien soveltaminen sopimuksen kattamiin ydinaineen vaihtoihin sallisi kuljetukset kolmansiin maihin säiliöissä, joita ei päästettäisi Yhdysvaltoihin tai joiden lentokuljetuksia Yhdysvaltojen ilmatilassa ei sallittaisi, kuten Japani on jo kokenut, U. uskoo ydinaineen lentokuljetusten uusia standardeja koskevien nykyisten erimielisyyksien osalta, että Espanjassa Palomaresissa tapahtuneen onnettomuuden ja sotilaskoneiden ja ydinaineita Skotlannissa kuljettaneiden lentokoneiden täpärästi vältettyjen törmäysten sekä muiden äskettäin tuhoutuneiden lentokoneiden vuoksi on pääteltävä, että ydinaineiden lentokuljetukset eivät ole hyväksyttävässä ympäristön tai lentoturvallisuuden kannalta, 1. Katsoo, että Yhdysvaltojen ja Euratomin välinen sopimus saavuttaa tavoitteensa, jonka mukaisesti luodaan edellytykset rauhanomaiselle ydinalan yhteistyölle tunnustettujen kansainvälisten turvallisuuteen ja turvatoimiin liittyvien normien mukaisesti; 2. Katsoo, ettei sen vähäinen osallistuminen Euratomin perustamissopimuksen määräysten mukaisiin kansainvälisen yhteistyön vastaaviin nykyisiin tapauksiin ole hyväksyttävissä ydinpolitiikkaa ja muita energiapolitiikkoja koskevasta EU:n demokratiavajeesta käytävän laajemman keskustelun yhteydessä, 3. Pyytää, että komissio ja neuvosto demokratisoivat tämänhetkisen tilanteen, jotta parlamentti voi osallistua Euratomin USA:n, Venäjän, Argentiinan, Japanin ja Korean energian kehittämisjärjestön (Korean Energy Development Organisation, KEDO) kanssa tekemiin sopimuksiin sekä muihin Euratomin tulevaisuudessa kolmansien maiden kanssa tekemiin sopimuksiin; 4. Pyytää neuvostoa tunnustamaan Euratomin perustamissopimuksen 203 artiklan ja EY:n perustamissopimuksen 235 artiklan asianmukaiseksi ja lailliseksi oikeudelliseksi perustaksi parlamentin muodolliselle kuulemiselle ja osallistumiselle kaikissa asioissa, jotka koskevat ydinenergiaa, ja varaa itselleen oikeuden käyttää Euratomin perustamissopimuksen 107 a artiklaa keinona vähentää demokratiavajetta kyseisillä aloilla; 5. Pyytää komissiota ja neuvostoa ilmoittamaan parlamentille, miten sen edellä mainitun 7. huhtikuuta 1992 antaman päätöslauselman 10 kohdan iv alakohta ja 14 kohdan i alakohta sekä edellä mainitun 13. maaliskuuta 1996 antaman päätöslauselman 15.1 kohta on pantu täytäntöön; 6. Pyytää komissiota ja neuvostoa antamaan parlamentille kattavan ja yksityiskohtaisen selvityksen siitä, kuinka sen edellä mainitun 16. maaliskuuta 1995 antaman päätöslauselman ja erityisesti sen 1 ja 3 kohdan vaatimukset ja perusteet on otettu huomioon USA:n ja Euratomin välisen sopimuksen lopullisessa versiossa; 7. Pyytää komissiota selittämään perusteellisesti sen tosiseikan perusteet, seuraukset ja vaikutukset, että sopimuksen tietyt osat jäävät voimaan sen virallisen voimassaoloajan umpeuduttua; 8. Pitää myönteisenä sitä, että komissio on asettanut riippumattoman asiantuntijaryhmän tarkistamaan IAEA:n standardeja ilmakuljetusten turvallisuuden alalla; 9. Vaatii komissiota ja neuvostoa ilmoittamaan parlamentille ja keskustelemaan sen kanssa hyvissä ajoin ja kattavasti kaikista parhaillaan käynnissä olevista ja tulevista kansainvälisistä ydinteknologiaa koskevista neuvotteluista; 10. Pitää edellä esitetyistä epäilyistä huolimatta sopimusta tärkeänä virstanpylväänä ydinturvallisuuden alan transatlanttisessa yhteistyössä; 11. Kehottaa puhemiestään välittämään tämän päätöslauselman komissiolle ja neuvostolle sekä jäsenvaltioiden hallituksille ja parlamenteille.